NOK โอดครวญ ค่าซ่อมเครื่องบินฉุด Q3/59 ขาดทุนเพิ่มเท่าตัว
NOK โอดครวญ ค่าซ่อมเครื่องบิน-ค่าใช้จ่ายในการขยายฝูงบินฉุด Q3/59 ขาดทุนเพิ่ม 126% มาที่ 958.56 ลบ. จากปีก่อน 423.54 ลบ. ขณะที่ช่วง 9 เดือนแรกมีผลขาดทุนเพิ่มขึ้น 269% มาที่ 2.11 พันลบ. จากปีก่อนขาดทุน 571.85 ลบ.
11 พ.ย. 2559

บริษัท สายการบินนกแอร์ จำกัด (มหาชน) หรือ NOK รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีผลขาดทุนสุทธิ 958.56 ล้านบาท หรือขาดทุนสุทธิ 1.53 บาทต่อหุ้น ขาดทุนเพิ่มขึ้น 126% จากช่วงเดียวกันของปีก่อนที่มีผลขาดทุนสุทธิ 423.54 ล้านบาท หรือขาดทุนสุทธิ 0.68 บาทต่อหุ้น
โดยผลการดำเนินงานในไตรมาสดังกล่าวที่ขาดทุนเพิ่มขึ้นเนื่องจากรายได้ที่เติบโตน้อยกว่าที่วางแผนไว้ ประกอบกับมีค่าใช้จ่ายในการดำเนินงานเพิ่มขึ้นจากการขยายฝูงบิน ค่าซ่อมบำรุงเครื่องบิน รวมถึงค่าใช้จ่ายเพิ่มเติม (Over and above) ที่เกิดจากการนาเครื่องยนต์ของเครื่องบินเข้าซ่อมบำรุงตามระยะ (Engine shop visit) และการรับรู้ค่าใช้จ่ายในการซ่อมแซมเครื่องบินที่เสียหายจากอุบัติการณ์ที่เกิดขึ้นระหว่างไตรมาส 3 ปี 2559
อย่างไรก็ตาม ผลการดำเนินงานช่วง 9 เดือนแรกมีผลขาดทุนสุทธิ 2.11พันล้านบาท หรือขาดทุนสุทธิ 3.38บาทต่อหุ้น ขาดทุนเพิ่มขึ้น 269% จากช่วงเดียวกันของปีก่อนที่มีผลขาดทุนสุทธิ 571.85ล้านบาท หรือขาดทุนสุทธิ 0.91 บาทต่อหุ้น